จับตา CPF ถูกกดดันหลัง”ซีพีฮ่องกง”เตือนหมูเวียดฯราคาทรุด กระทบกำไร Q2
จับตา! CPF ถูกกดดันหลัง "ซีพีฮ่องกง" เตือนหมูเวียดนามราคาทรุด หวั่นกระทบกำไร Q2/60
12 ก.ค. 2560

ผู้สื่อข่าวรายงานว่า ในวันนี้ (12 ก.ค.60) บริษัท เจริญโภคภัณฑ์อาหาร จำกัด (มหาชน) หรือ CPF แจ้งข่าวผ่านตลาดหลักทรัพย์แห่งประเทศไทยว่า C.P.Pokphand Co.,Ltd (CPP) ซึ่งเป็นบริษัทจดทะเบียนในตลาดหลักทรัพย์ฮ่องกงได้เปิดเผยคำเตือนเกี่ยวกับกำไร (Profit Warning) ตามหลักเกณฑ์การเปิดเผยข้อมูลของตลาดหลักทรัพย์ฮ่องกง (HKEX) บนเว็บไซต์ของ HKEX ที่ http://www.hkexnews.hk
โดยเบื้องต้น จากการตรวจสอบพบว่า เป็นการแจ้งเตือนเกี่ยวกับผลการดำเนินงานในรอบครึ่งปีแรกของปี 2560 เนื่องจากราคาหมูในประเทศเวียดนาม ซึ่งเป็นสินทรัพย์ชีวภาพของ CPP ปรับตัวลดลงอย่างหนัก ส่งผลให้บริษัทฯต้องปรับลดมูลค่าของสินทรัพย์ชีวภาพดังกล่าวลง โดยมีการประเมินว่าอาจต้องบันทึกผลขาดทุนสูงถึง 20 ล้านเหรียญสหรัฐฯ หรือ 679 ล้านบาท (ณ ค่าเงินบาทล่าสุด 33.98 บาทต่อดอลลาร์สหรัฐ)
ทั้งนี้เป็นที่น่าจับตาว่าประเด็นข่าวดังกล่าวจะทำให้เกิดความวิตกเกี่ยวกับผลประกอบการของบริษัทในช่วงไตรมาส 2/60 และอาจจะส่งผลกระทบต่อราคาหุ้นของ CPF ไปด้วย
ด้านราคาหุ้น ล่าสุด ณ เวลา 10.26 น. อยู่ที่ 23.70 บาท ปรับตัวลง 0.20 บาท หรือ 0.84% ด้วยมูลค่าซื้อขาย 373.38 ล้านบาท